Hampurin satama Saksassa  
Hampurin satama SaksassaHampurin satamaHampurin sataman sijainti.
Satama-aluetta ilmakuvassa (2005).
Hampurin Waltershofin konttiterminaali ilmakuvassa (yksi Hampurin useasta konttiterminaalista).
Konttialuksia Hampurin satamassa.
Konttisatamaa Hampurissa.
**Hampurin satama** (saks. *Hamburger Hafen*, LOCODE: DE HAM) on Hampurissa sijaitseva Saksan suurin satama. Vaikka se sijaitsee Pohjanmereen laskevan Elben alajuoksulla, satama luokitellaan Saksan Pohjanmeren merisatamiin kuuluvaksi. Samalla Hampurin satama on Saksan 3. suurin sisämaan satama. Se palvelee sisämaan liikenteen kauppalaivoja, jotka saapuvat joki- ja kanavareittejä pitkin.

Satama kattaa yhteensä 72 neliökilometrin alueen, josta maata on 42 km2 (noin 10% Hampurin kaupungista) ja vesialueita 30 km2. Laituria on yhteensä 37,5 kilometriä ja laituripaikkoja noin 320 kappaletta, joista 38 sopii megaluokan kontti- tai bulkkirahtialuksille.

Rahtimäärä
----------

Rahtimäärillä mitattuna Hampurin satama oli vuonna 2010 Hollannin Rotterdamin ja Belgian Antwerpenin satamien jälkeen Euroopan kolmanneksi suurin satama. Maailmanlistalla Hampuri oli vuonna 2010 kokonaisrahtimäärässä 29. ja konttiliikenteessä 15. suurin satama maailmassa.

Ennen taantumaa eli vuosina 2007 ja 2008 Hampurin kautta kulki yhteensä 140 miljoonaa tonnia rahtia vuodessa. Sittemmin rahtimäärät laskivat merkittävästi; vielä 2011 rahtimäärä ei ollut aivan palannut lamaa edeltävälle tasolleen. 97 prosenttia Hampurin sataman yleisrahdista (jota kulki esimerkiksi vuonna 2011 Hampurin sataman kautta 92,6 miljoonaa tonnia) käsitellään kontteina; kokonaisrahtimäärästä osuus on pienempi.

Hampurin sataman vuosittainen rahtimäärä| Vuosi | 2006 | 2007 | 2008 | 2009 | 2010 | 2011 | 1-9/2012 |
| --- | --- | --- | --- | --- | --- | --- | --- |
| kokonaisrahti (milj. tonnia) | 134,9 | 140,4 | 140,4 | 110,4 | 121,2 | 132,2 | 98,1 |
| konttiliikenne (kTEU) | 8 862 | 9 890 | 9 737 | 7 008 | 7 896 | 9 014 | 6 700 |

Konttiliikenteessä Hampurin sataman tärkeimmät kauppakumppanit (yhteyssatamien sijaintimaat) ovat: Kiina (sisältäen Hongkongin), Singapore, Venäjä, Ruotsi, Suomi, Etelä-Korea, Puola, Malesia, Brasilia ja Yhdistyneet arabiemiraatit.

Rahtiliikenne saapuu Hampurin satamaan tai jatkaa sieltä suurelta osin rautateitse. Sataman hallinnassa on yhteensä 330 kilometriä rautateitä. Satamassa lastataan päivittäin yli 220 rahtijunaa ja niiden osana yli 4300 tavaravaunua. Satamasta saa alkunsa tai sinne saapuu kaikkiaan 12 prosenttia koko Saksan rautateiden tavaraliikenteestä.

### Suomi

Hampurin satamasta kulkee Suomeen 13 syöttöliikenteen linjaa. Niiden tärkeimmät satamat Suomessa ovat Kotka, Helsinki ja Rauma.

Vapaa-satama ja työllisyys
--------------------------

Satama tarjoaa vapaakauppa-alueen mahdollistaen mm. varastoinnin, jälleenpakkauksen ja keräyksen ilman tullitarkastusta. Tulliselvitys joudutaan tekemään vasta kun tavarat tuodaan Saksan markkinoille vapaavarastosta. Vapaasatama on tärkeä lähinnä kaupassa ns. kolmansien maiden kanssa. Hampurin vapaasataman pinta-ala on n. 16 km2 tehden siitä maailman suurimman vapaasataman. Satama työllistää Hampurissa ja sen ympäristössä 156 000 ihmistä.*lähde?*

Syväväylä
---------

Hampurin satama on yli sadan kilometrin päässä Pohjanmerestä sisämaahan päin. Laivat kulkevat satamaan Elben 13,5 metriä syvää väylää pitkin. Nykyajan suurille 10 000 – 14 000 TEU-yksikön laivoille se alkaa olla liian matala. Suuret laivat pääsevätkin satamaan vain nousuveden noustessa, jolloin laivat ratsastavat nousuveden aallonharjalla. Pois lähtiessään suurilla laivoilla on vain tunnin mittainen aikaikkuna purjehtia ulos satamasta. Mikäli laiva ei ehdi tämän aikana lähteä satamasta, se joutuu odottamaan seuraavaa vuorovesiaaltoa, eli vähintään 12 tuntia. Tämä sotkee aikataulut, koska laituripaikat on jo varattu seuraaville laivoille.

Satamaa panoraamana

Lähteet
-------

1. ↑  United Nations Code for Trade and Transport Locations (UN/LOCODE) (YK:n koodi kauppa- ja liikennepaikoille (UN/LOCODE)) unece.org. Viitattu 3.3.2013. (venäjäksi)
2. 1 2 3 4  Germany's Seaports (pdf) (Hampurin satamasta erityisesti s. 22-25)  2011. Germany Trade and Invest, www.gtai.com. Viitattu 15.12.2012. (englanniksi)[vanhentunut linkki]
3. 1 2  World port rankings 2010 (pdf) (Maailman suurimpien satamien kokonaisrahtimäärä (t) ja konttiliikenteen määrä (TEU))  2011. American Association of Port Authorities, aapa-ports.org. Viitattu 15.12.2012. (englanniksi)
4. 1 2  Port of Hamburg: Facts and figures Port of Hamburg, portofhamburg.com.  Arkistoitu 17.4.2015. Viitattu 15.12.2012. (englanniksi)
5. ↑  Port of Hamburg: Quarterly Press Conference III-2012 Port of Hamburg, portofhamburg.com.  Arkistoitu 20.11.2012. Viitattu 15.12.2012. (englanniksi)
6. 1 2  Jorma Mattila: Hampurin tulevaisuus Elben syväväylässä.  *Logistiikka*, 7/2012, s. 10-12.
7. ↑  Globalisaatio kasvattaa Hampurin satamaa, Tekniikka ja Talous, 23.5.2008 (Arkistoitu – Internet Archive)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Hampurin satama**.
* Satama-alueella olevat alukset Hampurin sataman kartalla (Arkistoitu – Internet Archive) (englanniksi) (portofhamburg.com)
* Eurostat (European Commission): Maritime ports freight and passenger statistics (englanniksi) (eurostat.ec.europa.eu)